
[bookmark: TextBodyBegin]Европейският парламент,
–	като взе предвид предишните си резолюции относно Беларус,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че режимът на Лукашенко засилва вътрешните и транснационалните репресии, за да разруши структурите, представляващи демократичните сили на Беларус;
Б.	като има предвид, че неотдавна експерти на ООН потвърдиха сведенията за произволни арести и задържания, придружени от изтезания или малтретиране, и дори съобщиха за наличието на доказателства за престъпления срещу човечеството; като има предвид, че над 1 200 политически затворници, сред които Виктория Кулша, Волга Майорова, Алена Хнаук и Анджей Почобут, все още са лишени от свобода;
В.	като има предвид, че Следственият комитет на Беларус започна „специални производства“ срещу стотици беларуски граждани, присъединили се към митинги в различни европейски градове или участвали в изборите за Координационен съвет; като има предвид, че семействата на беларуската диаспора бяха заплашени с лишаване от свобода и конфискация на имущество, ако участват в протести във връзка с Деня на свободата;
Г.	като има предвид, че режимът на Лукашенко се възползва от изтичането на срока на валидност на много беларуски паспорти, за да принуди диаспората да се върне в Беларус;
Д.	като има предвид, че засилващото се сътрудничество на беларуския режим с руските служби за сигурност повишава опасността от координирани репресии, наблюдение и хибридни заплахи на територията на ЕС;
Е.	като има предвид, че беларуските държавни медии са доминиращи в информационната среда; 
1.	призовава режима на Лукашенко да прекрати незабавно репресивните си мерки, включително наблюдението на лица, живеещи в изгнание или участващи в демонстрации, и да освободи и реабилитира всички политически затворници;
2.	решително осъжда факта, че режимът на Лукашенко разширява непрекъснато репресивните си мерки и вече подлага на наказателно преследване и беларуски граждани, живеещи в чужбина, конфискува имуществото им и предприема други мерки, за да заглуши изразяването на несъгласие;
3.	призовава за правна подкрепа и закрила в целия ЕС на беларуски граждани, които живеят в изгнание, като се опростят процедурите за получаване на визи, разрешения за пребиваване и временни документи за самоличност за лица, останали без гражданство поради извънтериториално преследване;
4.	отново заявява, че не признава Лукашенко и счита преследването на беларуски граждани за тяхната мирна демократична дейност в чужбина чрез „специални производства“, провеждани от Следствения комитет, за пряко нарушение на териториалния суверенитет на държавите членки; поради това настоятелно призовава засегнатите държави да пренебрегнат заповедите за арест на Интерпол, с които се иска екстрадирането на политически опоненти на Лукашенко;
5.	отбелязва със задоволство санкциите, наложени на Дирекцията за управление на имуществото на президента и на Централната избирателна комисия, тъй като и двата органа са издали политически мотивирани съдебни решения; настоятелно призовава за незабавното налагане на лични санкции на всички членове на Следствения комитет на Беларус и на длъжностни лица от други държавни институции, които са замесени в транснационалното преследване и сплашване на беларуски граждани;
6.	решително се застъпва за бързото разработване и прилагане на правен механизъм за идентифициране, замразяване и конфискация на всички активи и имущество извън Беларус, притежавани от Лукашенко и неговото обкръжение, с цел те да бъдат пренасочени към фонд за подпомагане на жертвите на репресии;
7.	настоятелно призовава държавите членки да наложат допълнителни санкции, равностойни на наложените на Русия, особено на длъжностните лица, отговорни за транснационалните репресии;
8.	настоятелно призовава ЕС и неговите държави членки да увеличат политическата, финансовата и техническата подкрепа за независими медии, защитници на правата на човека, профсъюзи и инициативи на гражданското общество, извършващи дейност във и извън Беларус, включително като наблюдават съдебните производства и повишават осведомеността за съдбата на политическите затворници;
[bookmark: _GoBack]9.	призовава върховния представител на Съюза по въпросите на външните работи и политиката на сигурност и заместник-председател на Комисията да използва Центъра на ЕС за анализ на информация INTCEN и Европейската обсерватория за цифрови медии EDMO, за да противодейства на беларуските разузнавателни операции и беларуската дезинформация;
10.	настоятелно призовава Международния наказателен съд да ускори производствата за извършените от режима на Лукашенко престъпления срещу човечеството и изисква от държавите членки да потърсят отговорност чрез национални производства въз основа на принципа на универсална юрисдикция;
11.	възлага на своя председател да предаде настоящата резолюция на заместник-председателя/върховен представител, на Съвета, на представителите на беларуските демократични сили и на фактическите органи на Беларус.

